钦定古今图书集成/明伦汇编/官常典/第605卷 > 缪国维
## 钦定古今图书集成/明伦汇编/官常典/第605卷 > 缪国维

按《苏州府志》：“国维字四备，吴县人。生未匝月，父天秩
死，随母张氏鞠于外祖家，蒙其姓。家贫苦学，万历辛
丑成进士，授南安知县，阅岁吏畏民怀。已念母老不
便就养，乞改宁国府教授，迁南京国子博士。宅艰，复
除北雍，升营缮司主事，主广东乡试。复缪姓，晋虞衡
郎中。出知温州府，多善政，擢贵州副使。闻安酋难作”，
叱驭兼程。抵任，屯兵守新添卫，枕戈坐甲者三阅月。
及围解，叙功，当事抑之，仅陞右参政。又以耿介不悦
于巡按，论镌一级，浩然赋归，性恬澹，无欲敭，历二十
馀载，禄入外不持一钱。任温，积赎锾五百。署事者函
送至家，峻却之。黔省饬兵转饷，纤悉无染指，故将士
效命，各城堡一时皆陷，而新添独存。年六十，卒于家。